لورالائی: ڈپٹی کمشنر لورالائی سوبان سلیم دشتی پارینے کہ افسرک تینا زمواری ٹی ڈیوٹی ترسا علاقہ نا شونداری ٹی کڑد ادا کیر۔ تانکہ اُلس ءِ زیات آن زیات ریلیف تننگے۔ دا خیال آتا درشانی ءِ او ضلع لورالائی نا کل محکمہ غاتا ضلعی افسر تتون اڈ ہلوک دیوان اٹی کرے۔ دیوان اٹ ڈسٹرکٹ ہیلتھ آفیسر میاں ناصر شیخ، ایم ایس ڈاکٹررشید ناصر، ایکسین پی ایچ ای محمد علی، ڈپٹی ڈاہریکٹر کشت وکشار مولاداد ناصر، ڈپٹی ڈاہر ڈاہریکٹر کشت و کشار غلام محی الدین، ایس ڈی او ایریگشن احمد شاہ، ڈپٹی ڈاہریکٹر لیبر عبدالجیل، محکمہ ایجوکیشن نا بہادر شاہ و ایلو افسرک بشخ ہلکر۔ او وخت آ ضلعی افسرک تینا محکمہ ادارہ غاتا بابت بریفنگ تس۔ دیوان آن تران کرسا ڈپٹی کمشنر لورالائی سوبان سلیم دشتی پارینے کہ ضلعی افسرک کنا ٹیم ءُ۔ اوفتا کمک اٹ ضلع نا پد تمننگ نا ایسری ٹی کمک رسینگے۔ دا بابت اٹ ضلع لورلائی آنبار انگا مر انگا علاقہ غاتیٹی اُلس ءِ اوفتا پاننگ آ بنداوی آسراتی تا فراوانی ٹی کڑد ادا کیر۔ او پارینے کہ محکمہ جانجوڑی و تعلیم ٹی ہچ ءُ کنپورمنز کپنہ۔ و اوفک سختی ٹی پارت کرسا پارینے کہ افسرک تینا ڈیوٹی تتون اوار اوار تینا اسٹاف نا حاضری تے ہم پک کیر و ڈیوٹی کپروک آ سرکاری کمامدار آتا برخلاف کانودی کارروائی کننگے۔
